«Шу хасэм» и зи чэзу зэхуэс екIуэкIащ
Шы Iуэхум епхауэ иужьрей зэманым лэжьыгъэ щхьэпэ куэд республикэми абы и щIыбкIи зэрыщекIуэкIыр ди нэгум щIокI. Псом нэхърэ нэхъыщхьэр а жэрдэмхэр щIыпIэ-щIыпIэкIэ щызэбгрыдза лъэпкъыр зэрыубыдыжынымкIэ, адыгэшым и пщIэм къэралми дунейми зыщиубгъунымкIэ зэрыщхьэпэрщ.
ХыIуфэIус Шапсыгъым ит Лазаревскэ къуажэм щэкIуэгъуэм и 14-м щызэхэтащ щIыналъэ зыбжанэ къызэщIэзыубыдэ «Шу хасэ» зэгухьэныгъэм и зэхуэс. ЗэIущIэр хыIуфэIус шапсыгъхэм я «Адыгэ Хасэм» и хэщIапIэм ДАХ-м и вице-президент КIэкIыхъу Мажид и нэIэ щIэту щекIуэкIащ.
«Шу хасэм» и лэжьыгъэм хэтащ Адыгейм, КъБР-м, КъШР-м, хыIуфэIус шапсыгъхэм (Краснодар крайм) къикIа лIыкIуэхэр. Абы къыщащта унафэхэр епхат гъэ блэкIам зэфIаха лэжьыгъэхэм, илъэсыщIэ зытехьэнум зыхуагъэувыж мурадхэм, щIэуэ «Шу хасэм» хагъэхьэхэм, къинэмыщIхэм.
ЩэкIуэгъуэм и 21 — 22 махуэхэм КъБР-м щекIуэкIынущ Нартан и Iэгъуэблагъэм ит «Гуэрэн» шы зехуапIэм УФ-м Шы спортымкIэ и федерацэмрэ Адыгэшыр хъумэным-кIэ фондымрэ къыщызэрагъэпэщ, дунейпсо, урысейпсо мыхьэнэ зиIэ шыгъажэ кIыхьхэмкIэ зэхьэзэхуэ.
Чэрим Марианнэ.
